Wunpawng Mungdan Shanglawt Asuya Sinna Ginwang Ginjaw, Masat (2) Dap Ba Daju uphkang ginra rai nga ai, Awng Lawt Mare, Awng Lawt Gawknu kata kaw Mungkan Ka-ni Nanghpam Patjasan Nhtoi Madi Shadaw Hpawng hpe Dap shawa Mung mare masha yawng marai (387) sa du shang lawm ai hte June (26) ya jahpawt hkying (8:30am) kawn (10:00am) du hkra kabu gara galaw la lu sai lam shiga na chye lu ai. Tinang magam Dap kawn lu Rim zing la ai Ka-ni, Yama ni nat kau ai hta (1) Sumpan ka-ni chyang joi (26) Dala (260), (2) Yama tawng (409) re lam chye lu ai. Lamang hpe Daw-I Lamang hta, Ka-ni nanghpam ni hpe nat saza kau ai lam galaw nhtawm, Daw-II lamang ten hta Ka-ni Nanghpam gaw Amyu ting a No.(1) Hpyen kaba langai re hte tinang KIO/KIA hku nna mung, ja ja ninghkap gasat nga ai lam, Ka-ni nanghpam hpe ja ja koi gam mat wa na lam ni hpe Sadi jaw matsun maroi mungga hpe Sinna Ginwang Ginjaw Ningtau Uphkang Du (A/Div. O) Salang Kaba Lagawng La Tawng kaw nna, Jinghpaw Ga hku tsun sang lang dan ngut ai hpang Masat (2) Dap Ba, Du Up Tingba Naw Htoi kaw nna mung Myen Ga hku tsun sang lang dan sai lam chye lu ai. Sinna Ginwang Ginjaw Hkamja Du, Du Up Lagoit Brang Mai kaw nna, Ka-ni nanghpam lu, sha, htu, marawp, jai lang jang n-myit mada Ana kap bra wa chye ai lam, byin hkrum hkra wa chye ai lam ni hpe tsun sanglang hpaji jaw la ngut ai hte Hpawng hpe hpungdim dat la lu sai lam shiga na chye lu ai.
kac_Latn